[Foto’s] Tientalle dood na staatsgreeppoging in TurkyeFoto: AP Photo/Emrah Gurel Minstens 60 mense is dood en honderde weermaglede in hegtenis geneem, na ŉ mislukte staatsgreeppoging in Turkye. Lugaanvalle, militêre blokkades en gevegte tussen bendes en die gewapende magte is oornag oor groot dele van Turkye aangemeld. Soldate wat by die staatsgreeppoging betrokke was, se helikopter is oor die hoofstad, Ankara, deur ŉ vegvliegtuig afgeskiet. Binali Yildrim, Turkye se eerste minister, het gesê orde is teen Saterdagoggend herstel. Hy het ŉ parlementêre sessie byeengeroep vir Saterdagmiddag. Beeldmateriaal wat op nuuskanale uitgesaai is, wys groot skade aan die parlementsgebou. Foto: AP Photo Pres. Recep Tayyip Erdogan het gesê diegene wat die staatsgreep gereël het, sal ŉ “swaar prys betaal vir hul verraad.” Hy het gesê die weermag sal “gereinig” word en “Turkye sal nie deur die weermag regeer word nie”. Minstens 754 weermaglede is in hegtenis geneem, het die departement van justisie gesê. Vyf generaals en 29 kolonels is afgedank. ŉ Generaal, wat glo deel was van die staatsgreeppoging, is doodgeskiet. ŉ Tussentydse hoof is vir die weermag aangestel. Beeldmateriaal op nuuskanale en sosiale media het gewys hoe soldate oorgee, nadat hul tenks gebruik het om die brûe tussen die Asiatiese en Europese kante van Istanboel te blokkeer. Foto: AP Photo/Emrah Gure Dit is nog nie duidelik wie presies die meesterbrein agter die staatsgreeppoging was nie. Erdogan se regering loop deur onder kritiek oor toenemende outoritarisme en onderdrukking van die opposisie en media. Vegvliegtuie het Saterdagoggend bomme naby die presidensiële paleis laat val en Erdogan het gesê daar is steeds ŉ “klein probleem” in die hoofstad. Soldate het glo die Ataturk-lughawe in Istanboel oorgeneem en daar was vir etlike ure geen vlugte nie.